તેહરાન – ઈરાક અને ઈરાનની સરહદ પરના પહાડી વિસ્તારમાં ગઈ કાલે મોડી રાતે ત્રાટકેલા ભયાનક ભૂકંપે 300થી વધુ લોકોનો ભોગ લીધો છે અને હજારો લોકો ઘાયલ થયાના સમાચાર છે. જેથી મૃત્યુઆંક હજી પણ વધી શકે છે. ભૂકંપને કારણે અનેક સ્થળે ભેખડો ધસી પડી છે. એને કારણે બચાવ કામગીરીમાં અડચણ ઊભી થઈ છે. ટ્વિટર પર પોસ્ટ કરવામાં આવેલા વીડિયો ફૂટેજમાં જોઈ શકાય છે કે ઉત્તર ઈરાકના સુલેમાનીયામાં ધરતીકંપનો આંચકો આવ્યા બાદ એક મકાનમાંથી લોકો ગભરાટના માર્યા ભાગી રહ્યા છે. મકાનની બારીઓ હલતી જોઈ શકાય છે. પડોશના દરબંદીખાન નગરમાં ભૂકંપ આવ્યા બાદ અનેક દીવાલો તથા કોંક્રીટના બાંધકામો જમીનદોસ્ત થયા હતા.